Peder Anzjøn

Peder Paulsen Anzjøn (1806–1890) var en norsk lensmann, gårdbruker og politiker. Han var stortingsmann for Nordre Trondhjems amt (Nord-Trøndelag) fra 1842 til 1844.

Han ble født i Bangdalen i Klinga, men kom 3 år gammel til Vikna, hvor hans far, Paul Anzjøn, kjøpte gården Bergsnov og ble lensmann og ordfører. Slektnavnet kommer fra gården Andsjøen i Bangdalen. Peder Anzjøn ble konstituert som lensmann i Vikna etter faren i 1830 og beskikket til samme i 1834. I 1839 ble han også lensmann i Nærøy. Han fungerte som kasserer og regnskapssekretær for Nærøy herred, som på det tidspunktet også omfattet Vikna. Anzjøn drev også gården Åkvik i Vikna frem til 1890. Samme år tok Peder Anzjøn avskjed som lensmann, og døde senere samme år.

Anzjøn var medlem av herredsstyret, og fra 1858 var han «direktør», dvs. styremedlem, i Vikna sparebank. Anzjøn var valgmann for Nærøy prestegjeld ved en rekke stortingsvalg i Nordre Trondhjems amt. Han ble selv innvalgt på Stortinget for perioden 1842–1844 og satt i Stortingets gasje- og pensjonskomité. Han var varamann til Stortinget i de tre påfølgende periodene, 1845–1851.

Han giftet seg i 1838 med Martha Tverås, og de fikk fire døtre: Karoline ble gift med lensmannsbetjent Christoffer Inderberg, som overtok lensmannsstillingen etter Peder Anzjøn. De overtok også gården. Anna ble gift med amtsagronom og ordfører i Sparbu, senere godsforvalter i Vefsn, Andreas Schult. Petrine ble gift med lensmannsbetjent Ole Lynum Krogstad, som overtok som sparebankkasserer etter Anzjøn og senere ble økonom ved Nordre Trondhjems amts sykehus.

 Referanser 

 Eksterne lenker 


Kategori:Stortingsrepresentanter for Nord-Trøndelag
Kategori:Stortingsrepresentanter 1842–1844
Kategori:Lensmenn
Kategori:Norske bønder
Kategori:Personer fra Namsos kommune